જેતપુર :જેતપુર તાલુકાના ૧૦ ગામોના ખેડૂતોને પાક વિમા બાબતે ગતરોજ કેબીનેટ મંત્રી જયેશ રાદડીયા દ્વારા જયાં સુધી ખેડુતોને પાક વિમો નહીં મળે ત્યાં સુધી જેતપુરમાં એસબીઆાઈની એક પણ બ્રાંચ ખોલવા નહીં દઉ તેવી ચીમકીના બીજા દિવસે જ એસબીઆઈ બેંક ખુલ્લી ગઈ અને રાબેતા મુજબ કામકાજ પણ શરૂ કરીને રાદડીયાની ચીમકી માત્ર સ્ટંટ જ હોવાનું વિપક્ષોના આક્ષેપોને પુરવાર કરી દીધું હતું શહેરના જુનાગઢ રોડ પર આવેલ એસબીઆઈ દ્વારા તાલુકાના ૧૦ જેટલા ગામોના ૧૨૫ જેટલા ખેડૂતોના ગતવર્ષની વિમાની ૧.૨૫ કરોડ જેટલી રકમ હજુંસુધી ચુકવાઈ ન હોવાાથી અનેક આવેદનપત્રો આપ્યા બાદ કેબીનેટ મંત્રી જયેશ રાદડીયાને રજુઆત કરતા તેમના દ્વારા ખેડૂતો સાથે બેંકે જઈ બેંકને તાળાબંધી કરાવી જયાં સુધી ખેડૂતોને બેંક દ્વારા વિમો ચુકવવામાં નહીં આવે ત્યાં સુધી એસબીઆઈની એક પણ બ્રાંચ જેતપુરમાં ખોલવા નહીં આપું તેવી ચીમકી આપી હતી આવી ચીમકી આપતા ખેડૂતોને આશા જાગી હતી કે હવે પાક વિમો બેંકને ચુકવવો પડશે ત્યારે વિપક્ષોએ આ માત્ર સ્ટંટ હોવાનો આક્ષેપ કર્યો હતો દરમિયાન આજે સવારે રાબેતા મુજબ બેંક ખુલતા અને બેંકની કામગીરી પણ રાબેતા મુજબ જ ચાલુ થઈ જતા વિપક્ષોના આક્ષેપમાં દમ હોવાનું લાગતું હતું અને બેંકનો હાથ ઉપર રહ્યો હોય તેમ લાગી રહ્યું હતું.